SET ปิดเช้าบวก 1% ลุ้นบ่ายยืนเหนือ 1,700 จุด รับเงินไหลเข้า “สินทรัพย์เสี่ยง”
SET ปิดเช้าบวก 1% ลุ้นบ่ายยืนเหนือ 1,700 จุด หลังสถานการณ์ “รัสเซีย-ยูเครน” ผ่อนคลายขึ้น แต่บ่ายอาจผันผวนช่วงท้ายจาก Rollover ตลาด TFEX ให้แนวรับ 1,695 จุด และแนวต้าน 1,705 จุด
SET ปิดบวก 1% ลุ้นบ่ายยืนเหนือ 1,700 จุด หลังสถานการณ์ “รัสเซีย-ยูเครน” ผ่อนคลายขึ้น ส่วนแนวโน้มช่วงบ่ายวัดแรงทดสอบ 1,700 จุด แต่อาจผันผวนช่วงท้ายจาก Rollover ตลาด TFEX ให้แนวรับ 1,695 จุด และแนวต้าน 1,705 จุด
30 มี.ค. 2565

นายชาญชัย พันทาธนากิจ ผู้ช่วยผู้อำนวยการ สายงานวิจัย บล.เอเซีย พลัส กล่าวว่า ตลาดหุ้นไทยเช้าที่ผ่านมาปรับตัวขึ้นได้ดีคล้ายกับตลาดหุ้นอื่นในภูมิภาคเอเชีย เนื่องจากเม็ดเงินลงทุนไหลเข้ามาในสินทรัพย์เสี่ยงมากขึ้น โดยเฉพาะในตลาดหุ้น หลังสถานการณ์รัสเซียและยูเครนเริ่มผ่อนคลายความตึงเครียดลง เมื่อรัสเซียประกาศลดปฏิบัติการทางทหารรอบกรุงเคียฟ เมืองหลวงของยูเครน รวมทั้งเมืองเชอร์นิฮิฟ เอื้ออำนวยต่อการเจรจาสันติภาพครั้งต่อไปของทั้งสองฝ่าย
สำหรับแนวโน้มการลงทุนในช่วงบ่ายคาดว่า ตลาดฯ น่าจะยังพยายามขึ้นไปทดสอบ 1,700 จุด หลังจากช่วงเช้าทดสอบไปแล้วแต่ยังไม่ผ่าน โดยแนะระวังความผันผวนช่วงท้ายตลาด จากการ Rollover ปิดสถานะที่ใกล้จะหมดอายุของซีรีย์ปัจจุบันในตลาดอนุพันธ์ (TFEX) ให้แนวรับ 1,695 จุด และแนวต้าน 1,705  จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 2,137.56 ล้านบาท ปิดที่ 161.50 บาท เพิ่มขึ้น 3.00 บาท
GULF มูลค่าการซื้อขาย 1,922.95 ล้านบาท ปิดที่ 52.00 บาท เพิ่มขึ้น 2.00 บาท
CPN มูลค่าการซื้อขาย 1,849.95 ล้านบาท ปิดที่ 59.75 บาท เพิ่มขึ้น 2.75 บาท
PTTEP มูลค่าการซื้อขาย 1,815.28 ล้านบาท ปิดที่ 147.00 บาท ลดลง 3.50 บาท
BDMS มูลค่าการซื้อขาย 1,376.66 ล้านบาท ปิดที่ 24.70 บาท ลดลง 0.80 บาท